b'\n_START_ARTICLE_\nAuttoinen\n_START_PARAGRAPH_\nAuttoinen on Padasjoen suurin sivukyl\xc3\xa4. Kyl\xc3\xa4 sijaitsee Rautj\xc3\xa4rven, Ison Hankaj\xc3\xa4rven, Jamoinj\xc3\xa4rven ja Kauttisj\xc3\xa4rven ymp\xc3\xa4r\xc3\xb6im\xc3\xa4n\xc3\xa4._NEWLINE_Auttoisilla toimii Aarnon Puu Oy, joka on Padasjoen suurimpia ty\xc3\xb6llist\xc3\xa4ji\xc3\xa4 sek\xc3\xa4 tekee yhteisty\xc3\xb6t\xc3\xa4 Suomen suurimman keinutuolivalmistajan, Eimi Kalusteen, kanssa. _NEWLINE_Arnon eli Jukasenkosken sahan varatuomari A. G. A. Palmfelt perusti 14. lokakuuta 1852 my\xc3\xb6nnetyll\xc3\xa4 privilegiolla, jota alettiin verottaa 21. maaliskuuta 1853. Tuolloin Jukasenkosken sahalla oli kaksi raamisahaa sek\xc3\xa4 oikeus 5 100 tukin sahaamiseen vuodessa. My\xc3\xb6hemmin Arnon saha siirtyi Johannes Askolinille. 1880 sahan vuotuinen tuotanto oli 80 standardia. 1898 sahan omistivat maanviljelij\xc3\xa4t J. Leikas ja J. Kotka. _NEWLINE_Kuuluisin Auttoisilta kotoisin oleva henkil\xc3\xb6 on rallikuski Juuso Pyk\xc3\xa4list\xc3\xb6. Auttoisilla on ollut oma kansakoulu, nelj\xc3\xa4 kyl\xc3\xa4kauppaa, kirkko ja hautausmaa joka on yh\xc3\xa4 k\xc3\xa4yt\xc3\xb6ss\xc3\xa4. Kyl\xc3\xa4ss\xc3\xa4 vaikutti 1900-luvun alussa vahvasti Vapaakirkko.\n_START_SECTION_\nKulttuuriymp\xc3\xa4rist\xc3\xb6 ja maisema\n_START_PARAGRAPH_\nMuseovirasto on m\xc3\xa4\xc3\xa4ritellyt Auttoisten kyl\xc3\xa4n valtakunnallisesti merkitt\xc3\xa4v\xc3\xa4ksi rakennetuksi kulttuuriymp\xc3\xa4rist\xc3\xb6ksi. Yhdess\xc3\xa4 l\xc3\xa4heisen Vesijaon kyl\xc3\xa4n kanssa Auttoinen muodostaa my\xc3\xb6s valtakunnallisesti arvokkaan maisema-alueen.\n_START_SECTION_\nTapahtumia\n_START_PARAGRAPH_\nTaiden\xc3\xa4yttely Ars Auttoinen j\xc3\xa4rjestettiin ensimm\xc3\xa4isen kerran kes\xc3\xa4ll\xc3\xa4 2009. Paikkana toimi Auttoisten entinen kansakoulu. N\xc3\xa4yttelyss\xc3\xa4 oli esill\xc3\xa4 suomalaista nykytaidetta, taidek\xc3\xa4sit\xc3\xb6it\xc3\xa4 ja muotoilua.'